La Arad nu există, deocamdată, nici o sesizare legată de prezenţa copiilor la protest.

„Am primit şi noi adresa aceea, să informăm dacă există sesizări, dar deocamdată nu există nici o plângere în acest sens”, a declarat Erika Stark, directorul Direcției Generale de Asistență Socială și Protecția Copilului Arad, citată de newsar.ro.

De altfel, potrivit directorului DGASPC Arad, chiar dacă ar exista asemenea cazuri sunt greu de probat.

„Oamenii pot să meargă cu copiii în parc şi, în drum spre casă, să se oprească câteva minute prin piaţă, unde se desfăşoară protestele”, a exemplificat Erika Stark.

Şi Direcția pentru Protecția Copilului Sibiu a sărit în apărarea părinților care și-au adus copiii la protestele din ultimele săptămâni, arătând că demersul lor nu încalcă nicio lege. Ba mai mult, interdicția copiilor de a participa la manifestații ar îngrădi drepturile părinților.